Беслъэнейм и зи чэзу ехъулIэныгъэ
Журналист Ягодин Анатолий и фэеплъу Кстовэ къалэм щекIуэкIащ Урысей Федерацэм и Лъэпкъ Гвардием хыхьэ дзэхэм я Iэпщэрыбанэ зэзауэмкIэ я ХХ къэралпсо чемпионат. Къэбэрдей-Балъкъэрым щыщ Беслъэней Нурмухьэмэд абы текIуэныгъэр къыщихьащ.
«СпортымкIэ дунейпсо олимп академием» щызэхуэсат УФ-м и щIыналъэ 12-м, Лъэпкъ Гвардием и дзэ институтхэм я командэхэр. Псори зэхэту абы спортсмени 130-рэ кърихьэлIат.
ПэщIэдзэ зэIущищым шэч къызытумыхьэну текIуэныгъэр къыщызыхьа ди лъэпкъэгъур финал зэпIэщIэтыныгъэм щыхуэзащ Кемеровэ щыщ Гилязов Рус-лан. Абыи гугъущэ демыхьу 11:3-уэ ефIэкIри, Нурмухьэмэд чемпионатым и дыщэ медалыр зыIэригъэхьащ. КъищынэмыщIауэ, «Техникэ нэхъыфI къызэригъэлъэгъуам папщIэ» ди спортсменым чемпионатым и саугъэт щхьэхуэ къыхуагъэфэщащ.
Фигу къэдгъэкIыжынщи, Беслъэней Нурмухьэмэд Iэпщэрыбанэ зэзауэхэмкIэ тIэунейрэ дунейпсо чемпионщ. Иджыпсту ЩIы Хъурейм и ещанэ чемпионатым зыхуегъэхьэзыр.
ЖЫЛАСЭ Замир.
